Ego Jocerannus Grossi, dominus Branciduni, notum facio omnibus presentes litteras inspecturis, quod karissimus fidelis meus Achardus de Maciaco, miles, accepit in feodum ab ecclesia Cluniacensi mansum de Chanin, mansum de Prato Marini et mansum de Chanves, et particiarios de Baines et de la Roche Eschavandos, ac partem suam decime de Sassiaco, et quiquid juris in predictis rebus habet vel habere aut reclamare potest, et inde fecit homagium venerabili patri Stephano, abbati Cluniacensi, et ipse ac heredes sui, qui predictas possessiones post ipsum tenuerint, abbati Cluniacensi homagium tenentur facere et ejus successoribus abbatibus in perpetuum. Ego vero confiteor quod dictus Achardus prenominatas possessiones nec a me nec ab alio tenebat, et, si quid juris in eisdem reclamare poteram, ecclesie Cluniacensi quitto et resigno. In cujus rei testimonium, ad instanciam ejusdem Achardi, presentes litteras ecclesie Cluniacensi tradidi sigilli mei munimine roboratas. Actum anno Domini millesimo ducentesimo tricesimo secundo, mense junii.